Vaaratilanne sattui Ylivieskan rautatieasemalla keskiviikkoaamuna. Kuva: Heikki Uusitalo

Ylivieskan poliisi tutkii Ylivieskan rautatieasemalla viime keskiviikkona tapahtunutta vakavaa vaaratilannetta.

Poliisi epäilee, että pysäköidyn ratatyökoneen käsijarru oli avattu tahallaan, jonka jälkeen se valui alamäkeen kohti Ylivieskan rautatieasemaa. Työkone oli valunut kello 07:00 kohti asemaa samalla raiteella, jolta oli lähdössä pikajuna kello 07:04.

VR:n junankuljettaja onnistui pysäyttämään työkoneen ennen rautatieaseman laituria. Ylikonstaapeli Jarkko Sarja kertoo, että kuljettaja oli pysäyttänyt koneen kiilojen avulla. Sarjan mukaan ei ole vielä tiedossa, joutuiko kuljettaja vaaraan pysäyttäessään konetta.

102 tonnia painavan ja noin 38 metriä pitkän työkoneen valuminen kohti lähtevää junaa aiheutti vakavan onnettomuuden vaaran.

Valumaan lähtenyt ratatyökone oli pysäköity junaraiteiden väliselle vaihdekujalle noin 150 metriä Ylivieskan veturitalleilta etelään. Kone oli pysäköity paikalleen keskiviikkona aamuyöllä kolmen aikaan ratatöiden päätyttyä.

Ylivieskan poliisi pyytää mahdollisia silminnäkijöitä ilmoittamaan havaintonsa Ylivieskan poliisiaseman päivystyksen numeroon 0295 416 409. Poliisi on erityisen kiinnostunut henkilöhavainnoista ratatyökoneen luona tai sen lähettyvillä.

Muokattu 15:57: Lisätty poliisin kommentit.